Subhumans (kanadar taldea)

Subhumans () Kanadako punk rock talde bat izan zen, 1978an Vancouverren (Columbia Britainiarra) sortua.

Jatorrizko kideak punk rock ezizen gutxiesgarri soilez ezagunak ziren: Useless ("Alferrikakoa", Gerry Hannah), Dimwit ("Ergela", Ken Montgomery), Wimpy ("Kaxkarra", Brian Roy Goble) eta Normal ("Normala", Mike Graham).

 Historia 
Dimwitek taldea utzi zuen, beren lehen 7"-a kaleratu eta handik gutxira: Points Sticks taldean sartu zen eta Koichi Imagawak, Jim Imagawa izenaz ere ezaguna, ordezkatu zuen baterian.

1981ean, Hannahk taldea utzi zuen eta, pixkanaka, Direct Action izeneko underground aktibista talde txiki batekin harremanetan sartu. Hedabide alternatiboetan Vancouver 5 ("Vancouverreko bostak") deitu zieten, baina prentsa nagusian Squamish 5 izena jarri zieten. Ekologistek eta feministek osatutako talde hura hainbat ekintzaz jardun zen, besteak beste, 1982ko urriaren 14an Ontarioko Litton Industries lantegiaren aurka jarritako bonbaz: hainbat langile eta hiru polizia ere zauritu zituzten. Hannahek ez zuen hor esku hartu, horren alde agertu zen arren, baina beste ekintza batzuetan bai, baita Brinks-en kamioi bat lapurtzeko saioan ere, geroko ekintzak finantzatzeko. 1983ko urtarrilaren 20an atxilotu zuten, Direct Actioneko beste lau kideekin batera. Abokatuak ordaintzeko elkartasun ekintza asko antolatu ziren, hala nola Jello Biafra eta D.O.A.ko Joey Shithead bezalakoen eskutik baina, azkenean, Hannahk bere burua erruduntzat jo zuen, urte askotako kartzela-zigorra saihesteko. Hamar urteko zigorra jaso zuen eta bost betetakoan, aske geratu zen. Kartzelaldian, Maximum RocknRoll fanzinerako zutabe bat idazten hasi zen: horrek punk giroarekin zuen lotura mantentzen lagundu zuen. Estreinatu eta urte batzuetara, Useless ("Alferrikakoa") izeneko film dokumentala egin zuen Glen Sanford zinemagile columbiabritainiarrak.

Hannahk taldea utzi ondoren, The Subhumans Ron Allan baxu-jotzailearekin berriz osatu zen. Imagawa joandakoan, Dimwit labur itzuli zen, Randy Bowman haren ordez sartu aurretik. Wimpy Roy, Mike Graham, Ron Allan eta Randy Bowman-ekin, taldeak No Wish, No Prayers diskoa grabatu zuen Black Flagen SST Recordserako.

1982ko apirilean banandu ziren. Brian Goble D.O.A.-ra baxua jotzera eta batzuetan ahots nagusia izatera joan zen, Dimwitekin bateria-jotzailearekin batera. Ron Allanek eta Mike Normalek Shanghai Dog osatu zuten The Young Canadianseko Barry Taylorrekin eta Doug Andrewrekin (geroago, Circus in Flames taldekoa). Randy Bowman The Enigmasen sartu zen eta ondoren, The Scramblers talde vancouvertarrean, Ron Allanekin batera. Haien kantak beste talde askok jo dituzte, besteak beste, D.O.A., NoMeansNo, MDC, Overkill, Jingo de Lunch eta Cub talde vancouvertarrak, eta punk komunitatearen barruan oso aintzat hartuak dira.

Berriz labur elkartutakoan, taldeak Kanadako mendebaldean bira egin zuen 1995ean. Taldekideak Hannah eta Goble ziren, Jon Williams gitarran eta David Salty MacAnulty baterian elkartuta. Pissed off... with Good Reason ("Potroetaraino... arrazoi osoaz") albuma kaleratu zuten hurrengo urtean, aurretik biniloan soilik argitaratutako materialaren eta inoiz argitaratu gabeko grabazioen bilduma, 1981ean grabatutako zuzeneko kanta bat eta lau maketa, eta 1995eko biran Edmontonen zuzenean grabatutako zazpi kanta barne.

2005ean, kideokin berriz elkartu ziren: Gerry Hannah baxuan, Jon Card (Personality Crisis, SNFU eta D.O.A.-ko taldekide ohia) baterian, Wimpy Roy ahotsean eta Mike Graham gitarran. Alternative Tentacles eta G7 Welcoming Committee Recordsekin izenpetu zuten. New Dark Age Parade disko berria kaleratu zuten 2006ko irailean. Death Was Too Kind, taldearen hasierako single eta EPen bilduma, 2008an argitaratu zen. 2010ean, Same Thoughts, Different Day diskoa argitaratu zuen, 1980ko Wrong Thoughts albumaren bertsio bergrabatua: jatorrizko diskoa berriz argitaratu nahi zuen, baina AEBetako diskoetxe batek oztopoak jarri zizkien, jabetza aldarrikatuz. Borroka juridiko luze bat egitea baino merkeagoa izango zela erabakita, diskoa berriz grabatzea erabaki zuen, argitaratu gabe egondako garai bereko kanta gehiago barne.

Nahiz eta ez zen haustura formalaren iragarkirik egin, 2010ean, albuma kaleratuta ondoko kontzertu sorta batek haien azken emanaldiak izan ziren. 2014ko abenduaren 7an, Brian Goble kantari nagusia bihotzekoak jota hil zen, 57 urte zituela.

The Subhumans Susanne Tabatak zuzendutako 2010eko Bloodied but Unbowed film dokumentalean aurkeztu zituzten.

 Diskografia 

 Singleak, 7"ak, EPak 

 Death to the Sickoids / Oh Canaduh 7"a (1978)
 The Subhumans EPa (Quintessential Records, 1979)
 Firing Squad / No Productivity 7"a (Quintessential Records, 1980)
 Demo/EP Limited Edition EPa (2005)

 Albumak 

 Incorrect Thoughts LPa (Friends Records, 1980)
 No Wishes, No Prayers LPa (SST, 1983)
 New Dark Age Parade LPa (Alternative Tentacles eta G7 Welcoming Committee Records, 2006)
 Same Thoughts, Different Day CDa / LPa (Alternative Tentacles, 2010)

 Antologiak 

 Pissed off... with Good Reason CDa / kasetea (Essential Noise, 1996)
 Death Was Too Kind CDa / LPa (Alternative Tentacles, 2008)

 Konpilazioak 

 Death to the Sickoids eta Urban Guerilla, Vancouver Complication-en (1979)
 Out of Line eta Behind The Smile, Vancouver Independence-n (Friends Records, 1980)
 Slave to My Dick, Let Them Eat Jellybeans!en (Alternative Tentacles, 1981)
 No Productivity, Killed By Death #4-n (Redrum Records, 1989
 Slave to My Dick, Last Call: Vancouver Independent Music 1977-1988-en (Zulu Records, 1991)
 Firing Squad, Faster & Louder: Hardcore Punk, Vol. 2-n (Rhino Entertainment, 1993)

 Zenbait taldek egin dizkieten bertsioak 

 Overkill-ek Fuck You jo zien, !!Fuck You!!! EPan (1987)
 DOAk No Productivity bertsionatu zien Murder LPan (1990), eta Behind the Smile halaber Terminal City Ricochet filmaren soinu bandarako (1990).
 Frank Frink Five-k Slave to My Dick (polka bertsioa), Van-Cover bilduman, Garbonzo Bean Productions, 1986
 MDCk The Big Picture bertsionatu zien bere Smoke Signal LPan (1986).
 NoMeansNo-k Oh Canaduh! jo zien, 1991ko single batean.
 Leamers-ek, Oh Canaduh! jo zien, The Magic, Yo! EPan (2012).

 Ikus, halaber 

 1970eko hamarkadako punk rock musikarien zerrenda
 Vancouverreko musika
 Columbia Britainiarreko taldeen zerrenda
 Kanadako taldeen zerrenda

 Erreferentziak 

 Kanpo estekak 
 The Subhumans on New Music Canada (lotura hila)

Kategoria:Kanadako rock musika taldeak
Kategoria:Punk musika taldeak
Kategoria:Hardcore musika taldeak